ສຫລ ຍີ່ປຸນ ແລະເກົາຫລີໃຕ້ ປະຊຸມສາມຝ່າຍ ເພື່ອເອົາທ່າທີຮ່ວມກັນ ກ່ຽວກັບເກົາຫລີເໜືອ
ທັງສາມລັດຖະມົນຕີຕ່າງປະເທດກ່າວວ່າ ເກົາຫລີເໜືອຕ້ອງ ເອົາບາດກ້າວ ສ້າງຄວາມປອງດອງ ກ່ອນຈະໄຂ ການເຈລະຈາ 6 ຝ່າຍ ຄືນໄດ້.
ເມື່ອວັນຈັນຜ່ານມານີ້ (ທີ 6 ທັນວາ) ທ່ານນາງຮິລແລຣີ ຄລິນຕັນ ລັດຖະມົນຕີຕ່າງປະ ເທດສະຫະລັດ ພ້ອມດ້ວຍຄູ່ຕໍ່າແໜ່ງ ຈາກເກົາຫລີໃຕ້ ແລະຍີ່ປຸ່ນ ໄດ້ຮຽກຮ້ອງໃຫ້ເກົາ ຫລີເໜືອຈົ່ງເອົາບາດກ້າວແຫ່ງຄວາມປອງດອງກັນ ກ່ອນທີ່ການເຈລະຈາຫົກຝ່າຍກັບ ລັດຖະບານພຽງຢາງ ຈະໄຂຂຶ້ນໄດ້ ກອງປະຊຸມລະຫວ່າງສາມລັດຖະມົນຕີດັ່ງກ່າວ ທີ່ ນະຄອນຫລວງວໍຊິງຕັນດີຊີ ໄດ້ມີຂຶ້ນຫລັງຈາກການໂຈມຕີ ດ້ວຍປືນໃຫຍ່ໃສ່ເກາະເກົາຫລີ ໃຕ້ ໂດຍເກົາຫລີເໜືອ ໃນທ້າຍເດືອນແລ້ວນີ້ ຈີນໄດ້ຜັກດັນໃຫ້ຈັດກອງປະຊຸມສຸກເສີນສໍາລັບການເຈລະຈາ ຫົກຝ່າຍຂຶ້ນ ໃນຖານະເປັນພາຫະນະເພື່ອຜ່ອນຄາຍຄວາມ ເຄັ່ງຕຶງ ລຸນຫລັງການຍິງໂຈມຕີເກາະເກົາຫລີໃຕ້ ເມື່ອວັນທີ 23 ເດືອນພະຈິກຜ່ານມານີ້ ຊຶ່ງເປັນການໂຈມຕີ ຄັ້ງທໍາອິດ ຂອງເກົາຫລີເໜືອໃສ່ເຂດປະຊາຊົນຂອງເກົາຫລີໃຕ້ ນັບຕັ້ງ ແຕ່ໄດ້ມີການເຊັນສັນຍາສະຫງົບເສິກເກົາຫລີກັນ ເມື່ອປີ 1953 ນັ້ນ ເຖິງແມ່ນຈະຍິນດີນໍາການລິເລີ່ມດັ່ງກ່າວຂອງຈີນກໍຕາມ ແຕ່ທ່ານນາງຄລິນຕັນ ພ້ອມກັບລັດຖະມົນຕີຕ່າງປະເທດ ເກົາຫລີໃຕ້ ທ່ານກິມ ຊຸງ ຮວັນ ແລະລັດຖະມົນຕີຕ່າງປະ ເທດຍີ່ປຸ່ນ ທ່ານ Seiji Maehara ກໍກ່າວວ່າ ບໍ່ຄວນທີ່ ຈະມີສິ່ງຕອບແທນໃດໆທາງດ້ານການທູດ ສໍາລັບພຶດຕິ ການຂອງເກົາຫລີເໜືອນັ້ນ ແລະວ່າທາງພຽງຢາງແມ່ນຈະ ຕ້ອງປັບປຸງບັນຍາກາດທາງການເມືອງໃຫ້ດີຂຶ້ນເສຍກ່ອນ ໃນການອ່ານຖະແຫລງການສະບັບນຶ່ງ ຕອນປິດກອງປະ ຊຸມສາມຝ່າຍ ທີ່ບໍ່ຄ່ອຍຈະມີຂຶ້ນນັ້ນ ທ່ານນາງຄລິນຕັນກ່າວວ່າ ປະທານາທິບໍດີບາຣັກ ໂອບາມາ ກໍໄດ້ໃຫ້ເຫດຜົນດຽວກັນ ເມື່ອບໍ່ເທົ່າໃດຊົ່ວໂມງກ່ອນໜ້ານັ້ນ ເວລາທ່ານໂທ ລະສັບໄປຫາປະທານປະເທດຈີນ ທ່ານຫູ ຈິນເຖົາ ຊຶ່ງທ່ານນາງຄລິນຕັນ ຊີ້ແຈງວ່າ: ທ່ານນາງຄລິນຕັນກ່າວວ່າ ເກົາຫລີເໜືອຈະຕ້ອງດໍາເນີນການເພື່ອປັບປຸງສາຍສໍາພັນຂອງ ຕົນກັບເກົາຫລີໃຕ້ ຕ້ອງປະຕິບັດຕາມພັນທະຂອງຕົນທີ່ມີຕໍ່ນານາຊາດ ແລະເອົາບາດກ້າວ ຢ່າງເປັນຮູບປະທໍາ ເພື່ອຈັດຕັ້ງປະຕິບັດຖະແຫລງການຮ່ວມສະບັບເດືອນກັນຍາປີ 2005 ຂອງການເຈລະຈາຫົກຝ່າຍນັ້ນ ຊຶ່ງໃນເວລານັ້ນ ພຽງຢາງໄດ້ຕົກລົງໃນທາງຫລັກການ ທີ່ ຈະຍຸຕິໂຄງການນີວເຄລຍຂອງຕົນເພື່ອແລກກັບການຊ່ວຍເຫລືອ ແລະສິນຍ້ອມນໍ້າໃຈທາງ ການທູດຈາກຝ່າຍປະກອບສ່ວນອື່ນໆ ໃນການເຈລະຈາຫົກຝ່າຍ ກໍຄື ເກົາຫລີໃຕ້ ຍີ່ປຸ່ນ ສະຫະລັດ ຣັດເຊຍ ແລະ ຈີນ ຜູ້ເປັນເຈົ້າພາບນັ້ນ ການເຈລະຈາໄດ້ແຕກຫັກລົງໃນປີ 2008 ບັນຍາກາດທາງການເມືອງໄດ້ເຊື່ອມໂຊມລົງໄປ ເລື້ອຍໆນັບແຕ່ນັ້ນມາ ທ່າມກາງການທົດລອງລູກສອນໄຟ ແລະລະເບີດນີວເຄລຍຂອງ ເກົາຫລີເໜືອ ການຈົມເຮືອລົບຂອງເກົາຫລີໃຕ້ ໃນເດືອນມີນາຜ່ານມາ ແລະການລະດົມຍິງ ປືນໃຫຍ່ໃສ່ເກາະເກົາຫລີໃຕ້ ເມື່ອວັນທີ 23 ພະຈິກ ບໍ່ເທົ່າໃດອາທິດຜ່ານມານີ້ ໃນການຖະແຫລງຂ່າວຮ່ວມກັນກັບຄູ່ຕໍາແໜ່ງເກົາຫລີໃຕ້ແລະຍີ່ປຸ່ນນັ້ນ ທ່ານນາງຄລິນຕັນ ກ່າວວ່າ ຈີນຊຶ່ງເປັນພາຄີການຄ້າ ແລະຜູ້ໃຫ້ການຊ່ວຍເຫລືອຜູ້ສໍາຄັນຂອງເກົາຫລີເໜືອນັ້ນ ແມ່ນມີບົດບາດອັນສໍາຄັນທີ່ສຸດ ທີ່ຈະຕ້ອງດໍາເນີນໃນທາງການທູດກັບພຽງຢາງ ຊຶ່ງທ່ານນາງ ກ່າວຕື່ມວ່າ: ຖະແຫລງການຮ່ວມທີ່ຂຽນອອກສະບັບນຶ່ງ ແມ່ນໄດ້ຢືນຢັນຄືນໃໝ່ ເຖິງຄວາມໝັ້ນໝາຍ ດ້ານປ້ອງກັນປະເທດ ຂອງສະຫະລັດ ຕໍ່ເກົາຫລີໃຕ້ແລະຍີ່ປຸ່ນ ໂດຍຖືວ່າເປັນປັດໃຈທີ່ຈໍາ ເປັນຕໍ່ການຮັກສາສັນຕິພາບ ແລະສະຖຽນລະພາບ ໃນຂົງເຂດເອເຊຍຕາເວັນອອກສຽງ ເໜືອນັ້ນ ທ່ານນາງຄລິນຕັນກ່າວວ່າ ນາຍພົນເຮືອເອກ Michael Mullen ປະທານເສນາທິການ ຮ່ວມກອງທັບສະຫະລັດ ໄດ້ອອກເດີນທາງຈາກວໍຊິງຕັນດີຊີໃນຕອນບ່າຍຂອງວັນຈັນນີ້ ເພື່ອໄປເຈລະຈາກັບພວກເຈົ້າໜ້າທີ່ດ້ານຄວາມໝັ້ນຄົງ ທີ່ກຸງໂຊລ ແລະໂຕກຽວ ທ່ານນາງກ່າວຕື່ມວ່າ ນັກການທູດລະດັບສູງສະຫະລັດຄະນະນຶ່ງ ກໍຈະອອກເດີນທາງມຸ້ງ ໜ້າໄປທີ່ຂົງເຂດດັ່ງກ່າວ ໃນອາທິດໜ້ານີ້ ເພື່ອຕິດຕາມເບິ່ງຜົນການເຈລະຈາສາມຝ່າຍໃນ ມື້ວັນຈັນຜ່ານມານັ້ນ